22nd International Conference on New Directions in the Humanities, Sapienza University of Rome, Rome, Italy, 26-28 June 2024

Special Focus

Traveling Concepts

The Transfer and Translation of Ideas in the Humanities

THEME 1: CRITICAL CULTURAL STUDIES

**כימות מדעי האדם כפיחות מוסרי**

**תקציר**

בדיון על משבר מדעי הרוח בעולם רווחת הנטייה לתלות את האשם בהתגברות הדרישה של החברה המערבית לפרקטיות ולרווחיות. מרקוזה, בביקורת התרבות הקפיטליסטית טוען, כי הדרישה לפרקטיות באה לידי ביטוי גם בהשתלטותן של מגמות פוזיטיבסטיות בפילוסופיה ובהשתלטותן של מגמות אמפיריות במדעי החברה. מגמות "מדעיות" אלו מאפשרות את כימות האיכויות בתחום מדעי האדם ולפיכך הן מאפשרות את השימוש והיישום המעשיים של מדעים אלו בתהליך הדיכוי המתוחכם. Yoav Rinon מזהיר אותנו אף הוא מפני המדע המכמת, שהפך להיות חזות הכול.

במאמר זה נבחן מדוע העיסוק בהומניסטיקה – הוא הכרחי כיום מבחינה מוסרית, יותר מתמיד. המרצה ההומניסטי כפי שטוענים סטיבן גרינבלט ואנדרו דלבנקו, הוא גם מחנך – אדם הרואה את תפקידו לא רק כמוסר של ידע אובייקטיבי, אלא כמי שאמון על הפיתוח המוסרי של חניכיו. בעיקר בטיפוח יכולות החשיבה והביקורת העצמאיות שלהם. מרתה נוסבאום, אחת הדוברות המרכזיות בעולם בזכות השבתו של החינוך ההומניסטי לאקדמיה, מתארת את ההוראה הסוקראטית כמקדמת את העיקרון הדמוקרטי לפיו לכל אחד יש מה לתרום לאמת ולכל אחד יש חובה מוסרית לחיות חיים של בחינה עצמית, חיים של בחירוֹת מוּדעוֹת, ולא לקבל קביעות סמכותניות וחברתיות. במציאות העכשווית, לטענתי, אל לה לאקדמיה להיות משכנעת ומכריעה, עליה להזמין את הסטודנטים לדיאלוג חופשי, לשיח משחרר, לכינון עצמי, לשיח של תבונה וביקורת. כפי שטוען הפילוסוף מרטין בובר – בני אדם יכולים להשתנות ולצמוח רק בדרך של דיאלוג חופשי, באמצעות מעורבות חזקה ואמיתית, ופתיחות גדולה. אינטראקציה כזו מוחקת דעות קדומות ואינטרסים אישיים. יחסים אלה של קרבה וזיקה לאחר – הם תנאי הכרחי לקיומה של חברה חופשית.

בעידן של נגישות רבה למידע – הסכנה האורבת לפתחנו כחברה, ששטף המסרים יתקבל ללא חשיבה ביקורתית וללא סינון ודיאלוג עמוק. המידע הזורם בכל ערוץ מקנה לא פעם לרוכשים אותו ללא תהליך ההשכלה "חכמה מדומה" וכדברי אפלטון: "שכן לכשיוודעו להם דברים הרבה ללא הוראה, יהיו בעיניהם מרבי דעת, בעוד שעל פי הרוב יהיו חסרי דעה; וקשה תהיה חברתם, כיוון שיהיו חכמים-לכאורה, ולא חכמים" (כתבי אפלטון ג', פידרוס, עמ' 418-419);